ბუდიშოვ-ნად-ბუდიშოვკოუ

ბუდიშოვ-ნად-ბუდიშოვკოუ () — ქალაქი ჩეხეთის რესპუბლიკის მორავია-სილეზიის მხარეში. ის ოპავის რაიონში მდებარეობს. ქალაქი 4 მუნიციპალური ერთეულისგან შედგება. ბუდიშოვ-ნად-ბუდიშოვკოუს გარდა მის მუნიციპალიტეტში ერთიანდებიან გუნტრამოვიცე, პოდლესი და სტარე-ოლდრჟუვკი.

ბუდიშოვ-ნად-ბუდიშოვკოუს ისტორიული ცენტრი კარგად არის შემონახული და ჩეხეთის კულტურული ძეგლის სტატუსი აქვს.

სახელწოდება
ქალაქის სახელწოდების წარმოშობის შესახებ ორი ვერსია არსებობს. ერთი ვერსიით ის ჰრადისკოს მონასტრის წინამძღვრის - ბუდიშის სახელთანაა კავშირში, მეორე ვერსიით კი მაღაროელის სახლს ნიშნავს (ჩეხურად búda).

გეოგრაფია
ბუდიშოვ-ნად-ბუდიშოვკოუ რაიონულ ცენტრ ოპავიდან სამხრეთ-დასავლეთით დაახლოებით 24 კილომეტრში მდებარეობს. ქალაქი ნიზკი-იესენიკის ქედის ფერდობებზეა გაშენებული. მის მუნიციპალურ ტერიტორიაზე მდებარე ყველაზე მაღალი წერტილია ჩერვენა-ჰორა, ამ მთის სიმაღლე 749 მეტრია ზღვის დონიდან.

ქალაქს ჩრდილოეთით ესაზღვრება კრუჟბერკის წყალსაცავი, რომელიც მდინარე მორავიცეზე 1955 წელს ააგეს.  

ჩერვენა ჰორას მთაზე მდებარეობს „ჩერვენას“ მეტეოროლოგიური სადგური, რომელიც ერთ-ერთი ყველაზე იზოლირებული მეტეოროლოგიური სადგურია ჩეხეთში. ის 1952 წელს ლიბავას სამხედრო საწვრთნელი ტერიტორიის საჭიროებებისთვის შეიქმნა.
მინი|ქვის ხიდი იან ნეპომუკელის ქანდაკებით 
მინი|ღვთისმშობლის მიძინების ეკლესია
ისტორია
ბუდიშოვ-ნად-ბუდიშოვკოუ XIII საუკუნეში კრავარჟეს დიდგვაროვნებმა დააარსეს. ქალაქის დაარსება ახლოს მდებარე ტყვიისა და ვერცხლის მაღაროებთან იყო დაკავშირებული. ქალაქი წერილობით წყაროებში პირველა 1301 წელს არის მოხსენიებული. ამ წყაროში ის ოლომოუცის დიდგვაროვანთა საკუთრებად არის დახასიათებული.

საუკუნეების განმავლობაში ბუდიშოვ-ნად-ბუდიშოვკოუ რამდენჯერმე გადაიწვა, ის განსაკუთრებით მძიმედ დაზარალდა ოცდაათწლიანი ომის დროს. ქალაქი დაიპყრეს და დაარბიეს შვიდწლიანი ომის დროსაც.

1876 წელს აქ თამბაქოს ფაბრიკა გაიხსნა, რომელშიც XX საუკუნის დასაწყისში 1000 ადამიანი იყო დასაქმებული. 1891 წელს ქალაქში გაიყვანეს რკინიგზა.

მეოცე საუკუნის დასაწყისში ქალაქი გერმანელებით იყო დასახლებული. 1938 წელს ქალაქი ნაცისტურმა გერმანიამ დაიპყრო. მეორე მსოფლიო ომის დასრულების შემდეგ გამოცემული პრეზიდენტ ბენეშის ბრძანებულებების თანახმად, გერმანულენოვანი მოსახლეობა რეგიონიდან განდევნეს. ძველი გერმანელი მაცხოვრებლები ჩაანაცვლეს ჩეხებით ქვეყნის შიდა რეგიონებიდან და აღმოსავლეთ ევროპიდან დაბრუნებული ემიგრანტებით.

ღირსშესანიშნაობები
ბუდიშოვ-ნად-ბუდიშოვკოუს ღვთისმშობლის მიძინების ეკლესია გვიან ბაროკოს სტილში 1745–1755 წლებში აშენდა. ეკლესიაში 1500 წლით დათარიღებული ღვთისმშობლისა და ყრმა იესოს გოტიკური ქანდაკება დგას.

აღსანიშნავია ბაროკოს სტილის ქვის ხიდი წმინდა იან ნეპომუკელის ქანდაკებით. ხიდის გვერდით წყლის წისქვილია, რომელშიც ფიქალის მუზეუმია განთავსებული.

ცნობილი ადამიანები
ფრანც იგნაცი კასიან ჰალაშკა (1780–1847) -  ფიზიკოსი, პრაღის კარლის უნივერსიტეტის რექტორი
ერნსტ კუნშერი (1899–1971) - გერმანელი პოლიტიკოსი
ოსკარ შნირხი (1902–1995) - კინოოპერატორი

დძმობილებული ქალაქები
 გლუბჩიცეს რაიონი, პოლონეთი
 მშანის გმინა, პოლონეთი
 სტრანევი, სლოვაკეთი

რესურსები ინტერნეტში

სქოლიო

კატეგორია:მორავია-სილეზიის მხარის ქალაქები